kardosdrur/scandi-wiki huggingface dataset:
Sisse Fisker

Sisse Fisker (født 8. august 1976 ved Tårs) er afgående (december 2022) direktør og kommende bestyrelsesformand i Smilfonden.

Hun er tidligere studievært på både DR og TV2. Fra januar 2007 til december 2014 var hun studievært på DR's daglige aktualitetsprogram Aftenshowet på DR1, og hun har været vært på motions- og sundhedsprogrammerne Ha' Det Godt. I sin tid på DR har hun også været med til at dække flere kongelige begivenheder og været vært på Dansk Danse Grand Prix 2007. Hun arbejdede tidligere på TV 2 Sporten i 5 år. Hun har medvirket i anden sæson af Vild med dans, hvor hun opnåede en tredjeplads, og deltaget i programmet Et glimt af Danmark.

Sisse Fisker dimitterede fra Hjørring Gymnasium i 1995. Hun har skrevet bogen Livets opskrift.

Privatliv 
Sisse Fisker danner par med Sune Mogensen og sammen har de to drenge, Samuel og Isak 

Begge hendes drenge er opereret for lyskebrok, hvilket gav hende idéen til, at oprette fonden SMILfonden , som hun nu er direktør for.

Løb 
Sisse Fisker gennemførte sit første maratonløb tilbage i 2001 ved Copenhagen Marathon, som løbende rapporter for TvDanmarks lokale nyheder i Skovlunde.

Det tog Sisse Fisker 3 timer, 51 minutter og ti sekunder at tilbagelægge maratondistancen ved Copenhagen Maraton i 2007.
Den 28. juni 2008 løb hun maratonløb i Sydafrika, Big Five Marathon, på savannen blandt vilde dyr.

Filmografi 
 Vild med dans (2005, sæson 2) - deltager, tredjeplads
 Prinsessens dåbsdag (2007) - vært
 Året der gik (2007) - vært
 Aftenshowet (2007-2018) - vært
 Danmarks Indsamling 2013 (2013) - vært

Bibliografi 
 Livets opskrift (2015) Lindhardt og Ringhof

Kilder

Eksterne henvisninger 
 

Journalister fra Danmark
Tv-værter fra Danmark
PlayStation 2


PlayStation 2 (PS2) er Sonys efterfølger til spillekonsollen PlayStation og forgænger til PlayStation 3. Den første udgave blev udgivet i Japan den 4. marts 2000, i Nordamerika den 26. oktober 2000 og i Europa den 25. november 2000. Playstation 2 er den mest solgte spillekonsol nogensinde. I 2012 stoppede Sony med at producere og sælge Playstation 2'er. Til dato er der blevet solgt cirka 150 millioner enheder

DualShock2 
DualShock2 er efterfølgeren til DualShock, som man havde ved PlayStation-konsollen. Den findes også i en trådløs udgave.

Memory Card 
PS2 kræver et Memory Card for at gemme data, mens efterfølgeren, PlayStation 3, har en indbygget harddisk til datalagring.

Spil 
Ved slutningen af marts 2005 var der 5.277 PS2-titler udgivet verden over.

Versioner 
PlayStation 2 er udgivet i mange forskellige modeller. Den største ændring var da konsollen blev udgivet i et nyt og mindre kabinet, med et nyt navn, PSTwo. Sony har oplyst, at den nye og mindre konsol kan have problemer med at afvikle visse spiltitler.

Galleri

Referencer

Eksterne henvisninger 

 PlayStation Danmark
 PlayStation Global

2
Miami Heat

Miami Heat er amerikansk basketballhold, der spiller i denne professionelle liga i USA, NBA. Miami Heat blev etableret i 1988, og dets nuværende profil er Jimmy Butler.

Miami Heat vandt i sæsonen 2005-06 NBA-finalen over Dallas Mavericks. Det var det første mesterskab til klubben, og de bærende kræfter på holdet i den sæson var Dwyane Wade og Shaquille O'Neal. På vejen til mesterskabet vandt holdet også Conferencefinalen for eneste gang i historien; to gange har klubben tabt en Conferencefinale (1997 og 2005).

I 2010 skiftede LeBron James til Miami Heat og her udgjorde han sammen med Dwyane Wade og Chris Bosh, en af de bedste trioer i NBA's historie. Her vandt de 2 mesterskaber sammen i hhv. 2012 og 2013. Året efter, altså i 2014 tabte Miami Heat til San Antonio Spurs i NBA finalen, hvilket medført at LeBron James skiftede tilbage til Cleveland Cavaliers og definitivt sluttede Miami Heats æra for denne gang.

Eksterne henvisninger 

 

Hold i NBA
Etableret i 1988
Heat
Die Hochzeit

Die Hochzeit er en ufuldendt opera af Richard Wagner. Wagner færdiggjorde librettoen og begyndte at komponere musikken i efteråret 1832. Han opgav operaen, efter at hans søster havde udtrykt sin afsky for historien. Wagner tilintetgjorde derfor librettoen.

Om historien vides det dog, at pigen Ada skal giftes med den unge mand Arindal. De indgik ikke ægteskabet af kærlighed, men af politiske hensyn. Aftenen før brylluppet træder Cadolt, der havde haft et godt øje til Ada, ind i hendes værelse. Men Ada afviser Cadolts tilnærmelser og ender med, i sit forsvar for sin dyd, at skubbe Cadolt ud over balkonen. Han falder og dør, men Adas følelser for Cadolt bliver klare ved begravelsen: hun falder om ved siden af ham og dør.

Af musikken er kun en septet overleveret.

Wagner genbrugte navnene Ada og Arindal til hovedpersonerne i Die Feen (1833), hans første fuldendte opera.

Hochzeit, Die
Hochzeit, Die
Daniel Barenboim

Daniel Barenboim (født 15. november 1942 i Buenos Aires) er en argentinsk-israelsk pianist og dirigent. Hans forældre er russiske jøder. Han har argentinsk, spansk, israelsk og palæstinensisk statsborgerskab. Barenboim blev først berømt som pianist. Som dirigent er han kendt for sit arbejde med orkestre bestående af såvel arabere som jøder og for sit samarbejde med palæstinenseren Edward Said. I 2001 vakte han furore i Israel ved at dirigere musik af Wagner.

Barenboim modtog i 2009 den prestigefyldte Léonie Sonnings Musikpris.

2009, 2014 og 2022 dirigerede han Wienerfilharmonikerne ved deres traditionelle nytårskoncert i Wien.

1992 fik Barenboim posten som kunstnerisk leder af Berlins Staatsoper, og Operahusets orkester, Staatskapelle, valgte ham i 2000 som chefdirigent for livstid. Han bad om fra februar 2023 at blive frigjort fra sin kontrakt som kunstnerisk leder.

Barenboim var 1967-1987 gift med cellisten Jacqueline du Pré indtil hendes død. Siden 1988 har han været gift med den russiskfødte pianist Elena Bashkirova.

Noter 

Dirigenter fra Argentina
Pianister fra Argentina
Klassiske pianister
Personer fra Israel
Personer fra Buenos Aires
Modtagere af Léonie Sonnings musikpris
Klassiske musikere fra Argentina
Æresdoktorer ved University of Oxford
Hubertusjagt

Hubertusjagten er et forhindringsløb til hest, der foregår hvert efterår. Den er opkaldt efter jagtens skytshelgen Hubertus, skønt der ikke er tale om jagt i almindelig forstand.

Den mest kendte i Danmark foregår første søndag i november i Dyrehaven nord for København. Den har været arrangeret af Sportsrideklubben siden  1905.
Der rides også Hubertusjagt på Bornholm, på Fyn og i Århus. Godset Frijsenborg i Jylland havde i det 19. århundrede en privat egentlig jagt med hunde (fox hounds) og heste efter engelsk forbillede.

Hubertusjagten viderefører de parforcejagter som Dyrehaven oprindelig blev oprettet til. Kong Christian 5.'s dagbogsoptegnelse fra den 14. oktober 1696 meddeler:
 "Holt wie saint Hubert for att ende Jorte-Jagten udi aar. Jeg Jagede ei med for veiret war for kaalt, mentz saa til paa heremitagen (= Hubertushuset, opført 1694) udi Dürehaffuen (Dyrehaven); de fangede en Jort aff 8 ender, løb 3½ time".
Med andre ord var Hubertus-jagten årets sidste jagt, og en rituel markering af afslutningen på årets parforcejagter. I dag er der ikke jagthunde indblandet, og vildtet symboliseres af to ryttere med rævehaler fæstnet til skulderen. Rytterne rider i røde jakker og hvide bukser.

Sådan foregår det 

Rytterne bliver budt velkomne før jagten. Ponyryttere skal ride i ponyfeltet, og hesteryttere i hestefeltet, da hestespringene er højere end ponyernes. 
Rytterne skal ride over alle forhindringer for at kvalificere sig til opløbet. Under opløbet rider de om kap. 
Der er to opløb, ét for ponyer og ét for heste. Grænsen mellem heste og ponyer er 148 cm.

Ekstern henvisning 
 Hjemmeside for Sportsrideklubbens Hubertusjagt

Hestesport
Jagt
Rudolf Kempe

Rudolf Kempe (14. juni 1910 i Dresden – 12. maj 1976 i Zürich) var en tysk dirigent.

Kempe var oboist og spillede i adskillige orkestre, før han blev dirigent på operaen i Leipzig i 1937. Han dirigerede Staatskapelle Dresden fra 1949 til 1952. Han var Georg Soltis efterfølger som dirigent på Bayerische Staatsoper i München fra 1952 to 1954. Han fik sin debut i Bayreuth Festspielhaus i 1960. Fra 1961 til 1975 dirigerede han Royal Philharmonic Orchestra, fra 1965 til 1972 arbejdede han med Tonhalle-Orchester i Zürich, og fra 1967 til sin død dirigerede han München-Filharmonikerne. I sin sidste tid var han tæt knyttet til BBC Symphony Orchestra.

Kempe kendes særligt for sine opførelser og indspilninger af Richard Strauss, hvis komplette orkesterværker han har indspillet, og af Richard Wagner.

Eksterne henvisninger 

Dirigenter fra Tyskland
Personer fra Dresden
Gerd Albrecht

Gerd Albrecht (19. juli 1935 - 2. februar 2014) var en tysk dirigent. Han havde en lang række dirigentstillinger i Tyskland. Han har været chefdirigent på Deutsche Oper Berlin. I 1975 blev han udnævnt til Rudolf Kempes efterfølger som førstedirigent af Tonhalle Orchester i Zürich.

Albrecht var i perioden 1999-2004 chefdirigent for DR Radiosymfoniorkestret. Han er kendt for at have kritiseret den danske regerings deltagelse i Irakkrigen mod Saddam Hussein i forbindelse med Torsdagskoncerten den 24. marts 2003. Albrechts kritik fik ikke konsekvenser for hans ansættelse.

Eksterne henvisninger 

Dirigenter fra Tyskland
Abstrakt kunst

Abstrakt kunst bliver i dag primært brugt om nonfigurativ kunst, altså malerkunst som ikke forestiller eller efterligner genstande. Den abstrakte kunst benytter altså ikke formerne og farverne til at repræsentere noget bestemt ved at ligne dette, men lader dem træde frem i deres egen ret. Billederne kan dog stadig knyttes til betydninger og forestillinger – men netop på et mere abstrakt plan.

I begyndelsen af det 20. århundrede blev betegnelsen brugt mere bredt, nemlig om den kunst som abstraherede fra detaljer i virkeligheden eller forvrængede den, fx kubismen. Og den nonfigurative kunst begyndte da også hos fx Piet Mondrian som en decideret abstraktion fra et konkret motiv.

Fremtrædende abstrakte kunstnere 
 Wassily Kandinsky (1866-1944)
 Piet Mondrian (1872-1944)
 Kazimir Malevich (1878-1935)
 Sonia Delaunay (1885–1979)
 Jackson Pollock (1912-1956)
 Eugene J. Martin (1938-2005)
 Hilma af Klint (1862-1944)

Eksterne henvisninger 

 Hvad er kunst? 

Kunst
Hussvamp

Hussvamp eller Ægte Hussvamp er en svamp i familien Coniophoraceae.

Især kendt som skadevolder i bygningskonstruktioner, hvor den angriber og nedbryder trækonstruktioner. Reparationsomkostningerne kan nemt blive meget omfattende, da det er nødvendigt at opspore og fjerne alt angrebet materiale.
Svampen danner store, uregelmæssige "kokasseagtige", brunlige frugtlegemer, med et foldet, poreagtigt sporedannende lag på undersiden. Ofte ser man ikke frugtlegemer, men kun svampens mycelietråde eller blot sporene i form af nedbrudt træ.

Ægte Hussvamp er temmelig følsom overfor temperaturpåvirkninger og tåler ikke temperaturer under frysepunktet eller over 35 grader celsius. Dette kan udnyttes til bekæmpelse af svampen ved opvarmning af det angrebne materiale.

Ægte Hussvamp er kendt som skadevolder i bygninger i de fleste verdensdele, men er kun fundet få steder under naturlige forhold, Himalaya, Tjekkiet og Californien. Nye iagttagelser tyder på, at den i naturen lever som rod-patogen på nåletræer.

Kilder 
 Systema naturae 2000 (classification) – Taxon: Serpula lacrimans

Rørhat-ordenen
Hans Schmidt

Hans Schmidt-Oxbüll (født 1. april 1899 i Oksbøl på Als, død 2. oktober 1978) var en tysk gårdejer og politiker i Sønderjylland, der var formand for det tyske mindretals paraplyorganisation Bund Deutscher Nordschleswiger (BDN) fra 1951 til 1960 og medlem af Folketinget fra 1953 til 1964.

Uddannelse og erhverv 
Schmidt-Oxbüll gik i skole i Oksbøl på Als og tog realeksamen på Oberrealschule i Sønderborg (i dag: Sønderborg Statsskole). Han gjorde tysk militærtjeneste 1917-18, gik på landbrugsskole i Hildesheim og var landvæsenselev i Bentfeld, Kreis Oldenburg i Holsten i 1923.

Han var medhjælper på sin fødegård i Oksbøl, forpagtede gården i 1927 og erhvervede den i 1936.

Oragnisatorisk arbejde 
Schmidt-Oxbüll var formand for den tyske ungdomsforening (Jugendbund) i Als Nørre Herred 1920-25 og blev næstformand for Jugendverband i Nordschleswig 1921.

Han var formand for Schleswigscher Wählerverein for Als Nørre Herred og for Sønderborg Amt. Fra 1929-39 var han medlem af hovedbestyrelsen. Han var formand for Vereinsbund i Als Nørreherred 1929-45 og medlem af hovedbestyrelsen 1950.

I 1930'erne var han medlem af nazistpartiet NSAN, hvor han i 1938 blev udnævnt til partiets næstformand. Alligevel opstillede han som nummer fire på Slesvigsk Partis liste til folketingsvalget i 1939. Under anden verdenskrig var han Ortsgruppenleiter for NSDAP-N i Nør Herred på Als. På grund af hans forbindelse til de nazistiske partier blev han indsat på Fårhuslejren og idømt fængselsstraf for tjeneste som tidsfrivillig.

Hans Schmidt var med til at Grundlægge Bund Deutscher Nordschleswiger som er paraplyorganisation for det tyske mindretals organisationer i Sønderjylland. Dette skete til et møde den 22. november, 1945 på et møde i Aabenraa. Her blev han valgt som formand for Bund Deutscher Nordschleswiger i 1951, og fortsatte indtil 1960 efter nogle genvalg i 1953 og 1956.

Schmidt-Oxbüll med i 1954 med til at stifte Føderalistiske Union af Europæiske Folkegrupr og var unionens formand fra 1959 til 1963.

Politisk karriere 
Han stillede op til folketingsvalget 22. september 1953 som løsgænger, men repræsenterede reelt det tyske mindretal. Han blev valgt, og genopstillede ved de følgende folketingsvalg for Slesvigsk Parti. Han genopstillede ikke ved folketingsvalget 1964 på grund interne problemer i mindretallet.

Referencer 

Folketingsmedlemmer i 1950'erne
Folketingsmedlemmer i 1960'erne
Personer fra Sønderjylland (i Danmark)
Folketingsmedlemmer fra Slesvigsk Parti
Løsgængere i Folketinget i 1900-tallet
Kill Bill Vol. 1

Kill Bill er en amerikansk ny-western kampsportsfilm fra 2003, der blev skrevet og instrueret af Quentin Tarantino. Den har Uma Thurman i rollen som Bride, der starter sit hævntogt mod Deadly Viper Assassination Squad (Lucy Liu, Michael Madsen, Daryl Hannah og Vivica A. Fox) og deres leder Bill (David Carradine), der forsøgte at myrde hende og hendes ufødte barn.

Volume 1 er den færste af to Kill Bill-film, der blev produceret samtidig; den anden, Volume 2, blev udgivet seks måneder efter. Det var oprindeligt meningen, at de to film skulle udgives som én, men med en spilletid på over 4 timer blev de delt i to. Tarantino lavede Kill Bill som en hyldest til grindhouse-film inklusive kampsportsfilm ,samuraifilm, blaxploitation og spaghettiwestern.

Handling 

Den forhenværende elite-snigmorder The Bride (Uma Thurman) bliver på sin bryllupsdag forsøgt myrdet af sin tidligere arbejdsgiver Bill og hans Deadly Viper Assassination Squad. Fire år senere vågner hun på hospitalet, efter at have ligget i koma. Nu skal regnskabet gøres op, og Black Mamba begynder nu at rejse verden rundt for at hævne sig blodigt og nådesløst på alle de involverede. Til allersidst venter det endelige opgør med bossen, Bill (David Carradine).

Medvirkende 

 Uma Thurman som Beatrix Kiddo / The Bride
 Lucy Liu som O-Ren Ishii
 David Carradine som Bill
 Vivica A. Fox som Vernita Green
 Daryl Hannah som Elle Driver
 Michael Madsen som Budd

Se også 
 Chingon

Eksterne henvisninger 
 
 Kill Bill Volume 1 & 2  at tarantinoboard.com 

Amerikanske film fra 2003
Actionfilm fra USA
Film instrueret af Quentin Tarantino
Koyaanisqatsi

Koyaanisqatsi – En verden ude af balance er en dokumentarfilm fra 1982, instrueret af Godfrey Reggio, fotograferet af Ron Fricke og med musik af den minimalistiske komponist Philip Glass. Filmen havde dansk premiere 9. november 1984.

Gennem billedsekvenser i slow og fast motion og helt uden dialog viser filmen kontrasten mellem naturens smukkeste steder og storbyens stress, larm og forurening. Filmen har opnået kultstatus i mange vestlige lande, den er blevet et symbol på Francis Ford Coppolas opgør med den etablerede filmverden, som han siden er blevet en del af. Filmen var finansieret af Coppolas første budget til Dommedag nu.

Filmen har fået opfølgerne Powaqqatsi – Life in Transformation  og Naqoyqatsi – Life as War

Musik

Eksterne henvisninger 
 

Amerikanske film fra 1982
Dokumentarfilm fra USA
Tilbage til fremtiden

Tilbage til fremtiden (eng. org. titel Back to the Future) er en amerikansk science fiction/komedie film fra 1985, instrueret af Robert Zemeckis og med Michael J. Fox i hovedrollen.

Filmen blev efterfulgt af Tilbage til fremtiden II og Tilbage til fremtiden III.

Handling 

Filmen handler om den excentriske gale videnskabsmand Doc Brown (Christopher Lloyd), der har opfundet en tidsmaskine. Hans meget unge ven, 17-årige Marty McFly (Michael J. Fox), rejser ved et uheld 30 år tilbage i tiden, hvor han desværre medvirker til at hans forældre ikke mødes. Og hvis ikke hans forældre mødes er hans eksistens truet, for så vil han aldrig blive født. Helt galt går det, da hans mor forelsker sig i en helt anden fyr, nemlig ham selv. Nu må Marty opsøge Doc Brown i 1955, for at vende tilbage til fremtiden. Men inden da, er der lige et par ting, der skal på plads.

Se også 

 DeLorean DMC-12

Eksterne Henvisninger 

Film med tidsrejser
Amerikanske film fra 1985
Science fiction-film fra USA
Film instrueret af Robert Zemeckis
Girija Prasad Koirala

Girija Prasad Koirala (20. februar 1925 – 20. marts 2010) var en nepalesisk politiker, der var Nepals premierminister i fire perioder: 1991-1994, 1998-1999, 2000-2001 og 2006-2008. 

Da han blev premierminister i 1991, var han den første demokratisk valgte premierminister siden 1959, hvor hans bror B.P. Koirala og det nepalesiske kongresparti vandt landets første demokratiske valg. Girija Prasad Koirala er også formand for det nepalesiske kongresparti. 

G.P. Koirala er født i den indiske delstat Bihar og er den yngste søn af Krishna Prasad Koirala og Divya Koirala. Han har været aktiv i politik i mere end tres år og begyndte sin politiske karriere som fagforeningsleder ved jutemøllerne i sin hjemby Biratnagar i den sydøstlige del af Nepal. 

G.P. Koirala er vel nok den mest respekterede politiske leder i dagens Nepal med en utrolig vigtig aktuel funktion som leder af den midlertidige overgangsregering (forretningsministerium), der skal føre landet frem mod en ny demokratisk forfatning samt afklare monarkiets fremtid. Det nuværende parlamentariske samarbejde inkluderer alle betydningsfulde politiske partier samt maoisterne, der siden 1995 har kæmpet en relativt voldelig kamp for et mere folkeligt demokrati, samt for afskaffelse af korruption i landet.

Skønt G.P. Koirala gennem sin hidtidige politiske karriere ofte har været stærkt kritiseret, ikke mindst fra venstrefløjen i Nepali Congress, så står den aldrende leder i dag som den formentlig eneste, der nyder så bred respekt, at han kan føre landet gennem den første vigtige del af fredsprocessen og genetablering af det demokratiske system. Alle politiske partier fra de mest traditionalistiske til de mest venstreorienterede håber, at hans lidt skrøbelige helbred kan holde til de politiske strabadser.

Som led i den demokratiske genetablingsproces, blev der afholdt valg til en forfatningsgivende forsamling 10. april 2008. Maoisterne (Communist Party of Nepal (Maoist)) vandt en overvældende jordskredssejr. Parlamentet blev installeret og atter med Koirala som midlertidig regeringsleder. Med støtte fra alle – undtagen et fåtal af kongetro traditionalister – vedtog parlamentet den 28. maj 2008 at afskaffe monarkiet og udråbe Nepal som en republik. Under den efterfølgende løbende debat blandt de politiske partier om fordeling af den politiske magt foreslog Kongrespartiets at Girija Prasad Koirala blev landets første præsident, hvilket valgets sejrherre, Maoisterne, ikke accepterede. Som følge heraf annoncerede Koirala derfor den 26. juni 2008 sin tilbagetræden som regeringsleder, hvilket dog ikke kan tiltrædes før efter valget af landets nye præsident, da det er præsidenten som skal godkende regeringslederens afskedsbegæring. 

Girija Prasad Koirala døde den 20. marts 2010.

Referencer

Eksterne henvisninger 

 Nepali Congress (officiel website)

Politikere fra Nepal
Nepals premierministre
APF TV Fun

APF TV Fun var en tidlig PONG-klon produceret af APF Electronics Inc. i England i 1976. Den kom med 4 spil indbygget, indbygget højtaler, og 2 kontrolknapper. Den kunne bruge enten den inkluderede AC-adapter eller 6 store batterier. 

"TV Fun pakken" var den første konsol fra APF, som før kun var en udvikler af regnemaskiner og andet mindre elektronisk udstyr. TV Fun havde kun begrænset succes, muligvis på grund af, at TV Fun kun havde 4 spil indbygget – tennis, hockey, håndbold og squash, alle baseret på PONG-konceptet, og fordi den ikke havde nogen kassettemulighed. APF kom dog senere med APF Imagination Machine, som havde større succes.

Videospilkonsoller
Estremoz

Estremoz (udtales IPA []) er en kommune i Portugal med et samlet areal på 514.0 km² og et samlet befolkningstal på 15.064 indbyggere.

Sogne 

 Arcos
 Estremoz (Santa Maria)
 Estremoz (Santo André)
 Évora Monte (Santa Maria)
 Glória
 Santa Vitória do Ameixial
 Santo Estevão
 São Bento de Ana Loura
 São Bento do Ameixial
 São Bento do Cortiço
 São Domingos de Ana Loura
 São Lourenço de Mamporcão	
 Veiros

Eksterne links 

Rådhusets officielle webside 

Byer i Portugal
Portugals geografi
Splitflag og stutflag

Splitflag er flag, hvor yderenden formes af to eller flere trekantede stykker stof, mens stutflag er rektangulære.

I Norden er der tradition for at stutflag benyttes af privatpersoner (altså som national- eller koffardiflag), mens staten bruger splitflag (altså statsflag og orlogsflag).

Splitflag i Danmark 
Anvendelsen af splitflag i Danmark er i stor udstrækning forbeholdt statens institutioner og myndigheder.. Indtil 1964 kunne private ved kongelig resolution meddeles tilladelse til også at flage med splitflag, og således kan man eksempelvis i Zoologisk Have i København, der er en selvejende institution, se splitflaget vaje. Steder der har lov til at flage med splitflag, har pligt til at flage på nationens officielle flagdage.

Noter 

Begrebspar
Flag